สมาคมธุรกิจท่องเที่ยวอยุธยา สืบสานประเพณีแต่งชุดไทยนั่งรถตุ๊กตุ๊ก ไหว้พระ 9 วัด ล่องนาวาถวายเทียน
สมาคมธุรกิจท่องเที่ยวอยุธยา สืบสานประเพณีแต่งชุดไทยนั่งรถตุ๊กๆ ไหว้พระ 9 วัด ล่องนาวาถวายเทียน หวังกระตุ้นการท่องเที่ยวช่วงเข้าพรรษา           วันนี้ (6 ก.ค. 62) ที่วัดกุฎีดาว  นางปราณี  ด่านชัยวิโรจน์  นายกสมาคมธุรกิจท่องเที่ยวอยุธยา  เปิดกิจกรรม “มนต์เสน่ห์...อโยธยา...มหามงคล”  สืบสานประเพณีไทยและส่งเสริมการท่องเที่ยวของจังหวัดต้อนรับเทศกาลเข้าพรรษา        นางปราณี  ด่านชัยวิโรจน์  กล่าวว่า  การจัดกิจกรรมดังกล่าว มีวัตถุประสงค์เพื่อสืบสานประเพณีไทย  ส่งเสริมกิจกรรมทางพระพุทธศาสนา  และส่งเสริมการท่องเที่ยว  โดยผู้เข้าร่วมกิจกรรมจะสวมใส่ชุดผ้าไทยถวายเทียนจำนำพรรษาแด่พระสงฆ์ 9 วัด ซึ่งได้เดินทางไปกับขบวนรถตุ๊กๆ 3 ล้อ ไปยังวัดประดู่ทรงธรรม  วัดมเหยงคณ์  วัดอโยธยา  วัดดุสิตดาราม  วัดสมณโกฏฐาราม  วัดใหญ่ชัยมงคล  วัดเกาะแก้ว  วัดกล้วย และวัดพนัญเชิงวรวิหาร พร้อมระบุ การเลือกวัดกุฎีดาวเป็นสถานที่จัดกิจกรรม เนื่องจากเชื่อกันว่าเป็นที่ตั้งของแผ่นดินอโยธยาและชุมชนเมืองโบราณ ซึ่งมีมาก่อนการสร้างกรุงศรีอยุธยาเป็นราชธานี  และยังคงเต็มไปด้วยซากอาคารและเจดีย์ของวัดสมัยอยุธยา ที่มีสภาพค่อนข้างสมบูรณ์และสวยงามแห่งหนึ่งของกรุงศรีอยุธยาที่ปรากฏให้เห็นในปัจจุบัน